รัฐบาล ผลักดันหน่วยงานต่างๆ เปิดข้อมูลเพื่อให้ประชาชนนำไปใช้ให้เกิดประโยชน์สูงสุดผ่านเว็บไซต์ data.go.th
นายอนุชา นาคาศัย รัฐมนตรีประจำสำนักนายกรัฐมนตรี  เปิดงาน "วันข้อมูลเปิดนานาชาติ ประจำปี 2564" เพื่อเป็นการเปิดให้ทุกคนเข้าถึงข้อมูลภาครัฐอย่างไม่มีค่าใช้จ่ายและข้อจำกัดใดๆ รัฐมนตรีประจำสำนักนายกรัฐมนตรี กล่าวว่า การเปิดข้อมูลภาครัฐเป็นแนวคิดสากลที่รัฐบาลทั่วโลกเห็นความสำคัญการให้ประชาชนสามารถเข้าถึงข้อมูลได้ในทุกพื้นที่อย่างเท่าเทียม โดยรัฐบาลไทยสนับสนุนให้ทุกหน่วยงานจัดทำข้อมูลให้อยู่ในรูปแบบดิจิทัล พร้อมเร่งผลักดันแต่ละหน่วยงานพัฒนาข้อมูลให้สามารถบริการรูปแบบ API เพื่ออำนวยความสะดวกการนำข้อมูลไปใช้และการเปิดเผยชุดข้อมูลเปิดภาครัฐที่มีคุณค่าสูง ที่สำคัญเป็นการสร้างชุมชนผู้ใช้ข้อมูลเพิ่มขึ้น ถือเป็นการผลักดันให้เกิดการสร้างนวัตกรรมการนำข้อมูลเปิดไปใช้ให้เกิดประโยชน์สูงสุด ช่วงสถานการณ์โรคโควิด-19 กรมควบคุมโรค กระทรวงสาธารณสุข ได้นำข้อมูลเปิดไปใช้งานประสานการทำงานระหว่างหน่วยงานในการเฝ้าระวังกักกันโรคและระบุจุดเสี่ยงของโรคจากทุกภาคส่วนทั้งระดับจังหวัดและระดับพื้นที่ รวมทั้งยังนำข้อมูลเปิดที่สำคัญจุดนี้ไปต่อยอดการใช้งานในรูปแบบแอปพลิเคชันช่วยให้ไทยถูกจัดอันเป็นอันดับ 4 ของโลกในการควบคุมการระบาดได้ดี จึงอยากขอความร่วมมือทุกหน่วยงานให้ความสำคัญนำข้อมูลเปิดภาครัฐมาเผยแพร่ให้เกิดประโยชน์กับประเทศในวงกว้างมากขึ้นผ่านเว็บไซต์ data.go.th ให้ประชาชนโหลดไปใช้ประโยชน์ได้ฟรีในโอกาสนี้ พลเอก ประยุทธ์ จันทร์โอชา นายกรัฐมนตรี ได้ปาฐกถาและมอบนโยบายผ่าน  วีดิทัศน์ในงาน "วันข้อมูลเปิดนานาชาติ ประจำปี 2564" ตรงกับวันที่ 6 มีนาคม โดยเน้นให้ทุกภาคส่วนเห็นความสำคัญการเปิดเผยข้อมูลผ่านศูนย์กลางข้อมูลเปิดภาครัฐ "เว็บไซต์ data.go.th" เพื่อให้เกิดความร่วมมือของภาครัฐและสร้างการมีส่วนร่วมกับภาคประชาชนที่มีจุดหมายพัฒนาคุณภาพชีวิต ซึ่งการเปิดเผยข้อมูลภาครัฐจะช่วยส่งเสริมธุรกิจของภาคเอกชนและยังเป็นหัวใจสำคัญสร้างความโปร่งใสของภาครัฐ ส่งเสริมหลักธรรมาภิบาลและกระตุ้นให้ภาครัฐพัฒนาประสิทธิภาพกระบวนงานเปิดเผยข้อมูลอย่างสม่ำเสมอ ปัจจุบันประเทศไทยมีการเปิดเผยข้อมูลผ่านศูนย์กลางข้อมูลเปิดภาครัฐ หรือ data.go.th ด้วยการบูรณาการข้อมูลภาครัฐเข้าด้วยกันเพื่อเพิ่มประสิทธิภาพและอำนวยความสะดวกการให้บริการและการเข้าถึงของประชาชนนายกรัฐมนตรี กล่าวย้ำว่า การใช้ประโยชน์จากข้อมูลเปิดแล้วนำข้อมูลนี้ไปต่อยอดการใช้งานในรูปแบบแอปพลิเคชัน ถือเป็นการส่งเสริมความคิดสร้างสรรค์ สร้างมูลค่าเพิ่มและบูรณาการการใช้งานจากข้อมูลเปิด จึงขอบคุณหน่วยงานที่เกี่ยวข้องที่ร่วมมือกันจนประสบความสำเร็จในการบูรณาการและเปิดเผยข้อมูลพิกัดตำแหน่งอุบัติเหตุ เพื่อส่งเสริมให้เกิดการระมัดระวังและลดปริมาณอุบัติเหตุบนท้องถนน พร้อมขอให้ส่วนราชการภาครัฐร่วมกันผลักดันและส่งเสริมให้มีการเปิดเผยข้อมูลที่เป็นประโยชน์กับประชาชนมากขึ้น ซึ่งเป็นส่วนหนึ่งในการยกระดับการทำงานภาครัฐให้มีความทันสมัย เปิดเผย เชื่อมโยงและโปร่งใส ที่สำคัญสร้างการมีส่วนร่วมจากภาคประชาชนจะเป็นประโยชน์ต่อประชาชนและประเทศในอนาคต